Yuba.
27.
Yuba mɔn yi falan ti, a naxa, 
“N bata n kɔlɔ habadan Ala yi, naxan tondixi n ma kitin sɛ, Ala Sɛnbɛ Kanna naxan n niin nafexi xɔlɛn na, 
xa n niin mɔn n yi, xa Alaa foyen mɔn soma n ɲɔɛni, 
n bata n kɔlɔ n dɛɛn mi tinxintareya falan tiyɛ, wule yo mi minɛ n dɛ. 
Na miriyaan makuya n na, n xa ɲɔndin fi ɛ ma. Han n yi faxa, n mi n ma fɛtareya wanle kalɛ, 
n luma nɛn tinxinni, n mi a beɲinɲɛ mumɛ, n xaxinla mi n yalagɛ n ma simayani mumɛ!” 
“N yaxun nan lan a yatɛ ɲaxuden na, naxan kelima n xili ma, na xa yatɛ tinxintaren na! 
Ala kolontarena a yigin sama nanse yi, Ala na a niin ba a yi? 
Tɔrɔn na fa a ma, Ala a gbelegbele xuiin namɛ ba? 
A sɛwan sɔtɛ Ala Sɛnbɛ Kanna yii ba? A Ala maxandɛ waxatin birin ba?” 
“Iki, n na Ala sɛnbɛn yitama nɛn ɛ ra, n mi Ala Sɛnbɛ Kanna miriyane luxunma ɛ ma. 
Ɛ birin bata a to ki faɲi, nayi, nanfera ɛ yɛtɛ luma fe fuune yi?” 
“Ala nan kɛɛni ito ramaraxi ɲaxuden xa, ɲaxankata tiin naxan sɔtɔma Ala Sɛnbɛ Kanna yii fa fala: 
Xa e diine wuya, e faxama yɛngɛn nin, donseen yi dasa e yixɛtɛne ma. 
Naxanye na lu e xanbi ra, furen yi ne faxa, e kaɲa gilɛne mi e wugama. 
Hali e gbeti fixɛn makɔ alo burunburunna, e nun dugina alo borona, 
tinxin muxune nan e dugine ragodoma e ma, sɔntarene nan e gbeti fixɛni taxunma e ra. 
E banxine kala ɲaxun alo dondoli xuyenna, alo kantan muxuna bubuna. 
E sama nɛn nafulu kanyani, koni a danna nan na ra, e na xulun, e lima nɛn sese mi na. 
Gaxuna e ratɛrɛnama nɛn alo fufana, wuluwunla yi e xasun kɔɛɛn na. 
Sogeteden foyen yi e tongo, a yi e xali wulani, a yi e ba e dɔxɔdeni, 
a yi e radinɲɛ ayi kininkinintareyani, e yi e gi a sɛnbɛn bun ma. 
Yamaan yi e yii bɔnbɔ e magele feen na, muxune yi kolin e dɔxɔde fonne birin kala kii ma.” 
