Yuba.
9.
Yuba yi a yabi, a naxa, 
“Ɲɔndin na a ra, n na a kolon a na kii nin, anu adamadiin nɔɛ tinxinɲɛ ayi di Ala yɛɛ ra yi? 
Xa muxuna nde waxi Ala matandi feni, hali Ala a maxɔdin sanɲa ma wuli keden, a mi a yabɛ hali keden pe. 
Fekolonna nun sɛnbɛn birin a tan nan xa. Nde nɔɛ Ala matandɛ, na feen mi saran a ra? 
A geyane bama e funfuni, a mi e rasogin, a yi e raxuya ayi a xɔlɔni. 
A bɔxɔn naxuruxurunma a dɔxɔdeni, a yi bɔxɔn bunne raxuruxurun. 
A na falan ti sogen xa, sogen mi tema, a yi sarene ratagan dɛgɛ. 
A tan nan keden koren daxi, a sigan ti fɔxɔ igen mɔrɔnne fari. 
A bata Kanko Gbee sare kurun nun Donso sare kurun nun Dii Tɛmɛ Solofere sare kurun nun yiifari fɔxɔn sarene da. 
A fe gbeene ligama muxun mi naxan famunɲɛ, a kabanako feene liga naxanye mi nɔɛ yatɛ. 
A danguma n dɛxɔn ma, n mi a toma. A lɔma ayi, n mi a yigbɛma. 
A naxan xasunxi fangani, nde nɔɛ na bɛ a yii? Nde susɛ a maxɔdinɲɛ, fa fala, ‘I nanse ligama?’ 
Ala mi xɛtɛma a xɔlɔn fɔxɔ ra, hali ige yi ninginangan Raxabi nun a walikɛne xinbi sinxi Ala bun ma.” 
“Nayi, n tan nɔɛ a yabɛ nanse ra? N falan mundun tiyɛ a yɛtagi? 
Hali n tinxin, n mi a yabɛ, n na n makiti muxun nan mafanma. 
Hali n na a xili, a yi a ratin, n mi lɛ a ra xa a tuli matiyɛ n xuiin na. 
Amasɔtɔ a bata n halagi foye ɲaxin na, a yi n ma fure dɛɛne rawuya ayi, bun mi naxan ma. 
A mi tinma n yi yengi a faɲin na, koni a n nalugoma xɔlɛn nan na. 
Nde sɛnbɛ gbo dangu birin na, xa a tan mi a ra? Nde n xilima kiti sadeni, xa a tan mi a ra? 
Hali n yi tinxin, a n yalagima nɛn n ma falane xɔn. Hali sɔntaren nan yi n na, a yi n yitɛ sɔnmaan na. 
Sɔntaren nan n na, koni n mi fa n yɛtɛ yatɛxi, n bata n mɛ n niin na, 
a birin keden, nanara n na a falama fa fala a Ala sɔntaren naxɔrima nɛn alo muxu ɲaxina. 
Xa gbalon fa, a faxan ti sa, Ala sɔntarene tɔrɔyaan magelema nɛn. 
A dunuɲa sama muxu ɲaxine sagoni, a yi kitisane yɛɛne raxi. Xa a tan mi a ra, nde fa a ligɛ?” 
“N ma siimayaan mafura danguɛ dangu gilaan na, n ma lɔxɔne e gima, n mi hɛrin toma, 
e mafura alo kunki gbala daxina igeni, alo singbinna naxan sinma suben ma. 
Xa n na a fala, n naxa, ‘N xa ɲinan n ma mawugan xɔn, n yi n ma sunun lu na, n yi n sɔbɛ so,’ 
n gaxuma nɛn n ma tɔrɔn birin yɛɛ ra, bayo n na a kolon a i mi n yatɛ sɔntaren na, 
n kolonma tinxintaren nan na i yɛɛ ra yi. Nanfera n na n yɛtɛ xadanma fuuni? 
Xa n na n maxa safunna ra, xa n na n yiine raxa libin na, 
i n nasinma nɛn lɔxɔn xɔrɛ ra, n yi raɲaxu n ma dugine yɛtɛɛn ma. 
Muxu mi a tan na alo n tan, n mi nɔɛ a yabɛ, hanma nxu siga kiti sadeni. 
Tagi yitɔn muxu mi nxu tagi, naxan nɔɛ a yiin sɛ nxu firinna birin ma 
naxan a dunganna bɛ n fari, alogo a nɔrɔn nama fa n magaxu. 
Nayi, n yi falan tima nɛn, n mi gaxu a yɛɛ ra. Koni n bata a kolon a n kedenna na a ra.” 
