Yuba.
22.
Teman kaana Elifasi mɔn yi falan ti, a naxa, 
“Adamadiin tɔnɔna Ala ma ba? Hali xaxilimana, a tɔnɔn luma a yɛtɛ nan tun ma. 
I na tinxinɲɛ ayi, na tɔnɔna Ala Sɛnbɛ Kanna nan ma ba? Xa fɛ mi i sigati kiin na, na munanfanna a ma ba? 
I mirixi a ma ba a Ala i ratɔrɔnma nɛn, a i xali kiti sadeni, i to gaxuxi a yɛɛ ra? 
I ya fe ɲaxine mi gbo ba? I hakɛne dan mi na. 
I yi tolimaan tongoma i ngaxakedenne yii fuun nin, i yi e dugine ba e ma, i yi e magenla lu. 
I mi yi igen soma muxun yii min xɔnla naxan ma, i yi tondi donseen soɛ kamɛtɔɔn yii. 
Yamanan yi sɛnbɛmaan nan yii, wasoden nan yi dɔxi yamanani. 
I yi kaɲa gilɛne raxɛtɛma nɛn e yii genla ra, i yi kiridine ɲaxankata. 
Nanara, i rabilinxi luti ratixine ra, gaxun yi i suxu xulɛn. 
Nayi, i mi dimini ito toma ba, i mi fufani ito toma ba naxan i rabilinxi?” 
“Ala mi kore xɔnna xan ma ba? Sarene mato kore, e mate pon! 
I a falama, i naxa, ‘Ala nanse kolon? A nɔɛ kitin sɛ kunda dimin xanbi ra ba? 
Kundana a yɛɛ ma, a mi sese toma, a nɛma kore xɔnna rabilinɲɛ.’ 
I mɔn waxi lu feni kira fonni ito xɔn ba, muxu ɲaxine sigan tima naxan xɔn? 
E faxan nɛn benun e waxatin xa li, alo fufa gbeen banxi kanken xalima kii naxan yi. 
E yi a falama nɛn Ala xa, e naxa, ‘I masiga nxu ra. Ala Sɛnbɛ Kanna nan i tan na, koni i nɔɛ nanse ligɛ nxu ra?’ 
Anu, Ala nan e banxine rafe nafunla ra. Ee! Ɲaxudene fe yitɔnxine raɲaxu n ma! 
Tinxindene na e to gbaloni, e sɛwa. Sɔntarene e magelema nɛn, e naxa, 
‘En yaxune bata raxɔri! Tɛɛn yi e yiiseene halagi.’ ” 
“Lanna xa lu ɛ nun Ala tagi, nayi, i bɔɲɛ xunbenla sɔtɔma nɛn, i hɛrin sɔtɔ. 
Ala i xaranma naxan ma, i na suxu, i yi a falane sa i bɔɲɛni. 
Xa i mɔn fa Ala Sɛnbɛ Kanna ma, a mɔn i sɛnbɛ soma nɛn. I xa tinxintareyaan masiga i konna ra, 
i xa i ya xɛma faɲin woli ayi bɔxɔni, hanma i sa a bira xude yi gɛmɛne longonna ra. 
Ala Sɛnbɛ Kanna nan xa findi i ya nafunla ra, alo xɛmaan nun gbeti fixɛ gbeena i xa. 
Nayi, i sɛwan sɔtɔma nɛn Ala Sɛnbɛ Kanni, i xunna kenla sɔtɔ Ala yɛtagi, 
i yi a maxandi, a yi i yabi, i yi i dɛ ti xuine rakamali. 
Xa i fena nde ragidi, Ala a rakamalima nɛn i xa, kɛnɛnna luma nɛn i ya kiraan birin xɔn. 
Ala na muxuna nde rayagi, i a falama nɛn a Ala na ligaxi nɛn bayo wasoden nan na kanna ra, koni, naxan na a yɛtɛ magodo, Ala na rakisima nɛn. 
Ala nan sɔntarene xunbama, nanara, xa i sariɲan, a i xunbama nɛn.” 
