Xɔrɔyana.
15.
Nayi, Musa nun Isirayila kaane yi bɛtini ito ba Alatala xa. E naxa: N bɛtin bama Alatala xa, amasɔtɔ a gbo mumɛ! A bata soone nun soo ragine radin baani. 
Alatala nan n fangan na, n bɛtin bama naxan xa, a mɔn bata findi n nakisimaan na. N ma Ala nan a ra, n na a tantunma nɛn, n fafe a Ala nan a ra, n na a matɔxɔma nɛn. 
Yɛngɛ soon nan Alatala ra, a xili nɛn “Alatala.” 
A bata Firawona wontorone nun a ganla woli baani, Firawona sofa yɛbaxine bata e mamin Gbala Baani. 
E bata godo tilinna ma alo gɛmɛne. Fufaan yi sa e xun ma. 
Alatala! I bata i sɛnbɛn yita! Alatala! I yiifanna bata yaxune faxa. 
I bata yaxune rabira i ya gboon nun nɔrɔni. I bata i ya xɔlɔ gbeen nagodo alo tɛɛna a yi e gan alo sɛxɛ xarena. 
I ɲɔɛ foyen bata igene malan, walanne yi raxara alo banxi kankena. Igene yi raxara baan tilinna xɔnna ma. 
Yaxune yi a falama, e naxa, “N sagatanna tima nɛn, n yi e suxu. N se tongoxine yitaxun, han n wasa e ra, han a dangu ayi. N silanfanna botinma nɛn ayi, n yiin yi e halagi.” 
Koni, i bata i dɛ foyen nafa baa igen bata sa e xun ma. E bata godo ige gbeen bun ma alo wure binyena. 
Alane yɛ, nde luxi alo i tan, Alatala? Nde luxi alo i tan? I gbee nɔrɔn sariɲan! I magaxu! Tantunna i tan nan xa! I kabanakone ligama! 
I bata i yiini bandun, bɔxɔn yi nxu yaxune gerun. 
I bata ti i ya yama xunbaxin yɛɛ ra i ya hinanni. I e rasigama nɛn i dɔxɔde sariɲanxini i sɛnbɛni. 
Siyane a mɛma nɛn, e xuruxurun. Kuisanna Filisitine suxuma nɛn. 
Edɔn kuntigine gaxuma nɛn. Gaxun Moyaba muxu gbeene suxuma nɛn. Kanan kaane birin sɛnbɛn bata ɲan. 
Gaxun nun kuisanna e suxuma nɛn, e e raxara alo gɛmɛna i sɛnbɛn bun, han i ya yamaan yi dangu, Alatala! Han i ya muxune yi dangu. 
I e xalima nɛn, i yi e dɔxɔ geyaan fari i naxan findima e kɛɛn na, i tan Alatala luma dɛnaxan yi, i tan Marigin dɛnaxan nafalaxi yire sariɲanxin na. 
Alatala luma nɛn mangayani habadan han habadan! 
Firawona soone nun a wontorone nun a soo ragine to godo baani, Alatala baa igen naxɛtɛ nɛn e xun ma, koni Isirayila kaane yi sigan ti, e baani gidi a yixarena. 
Nayi, Haruna xunyɛn Mariyama, nabi ɲaxalanmana, na yi tanbanna suxu a yii. Ɲaxanle birin yi bira a fɔxɔ ra, tanbanne e yii, e bodonma. 
Mariyama yi bɛtini ito bama Isirayila ɲaxanle xa, Ɛ bɛtin ba Alatala xa, amasɔtɔ a gbo han! A bata soone nun soo ragine woli baani! 
Musa yi ti Isirayila kaane yɛɛ ra keli Gbala Baani siga Suru tonbonni. Xii saxanna bun ma, e sigan tima tonbonni, e mi ige to. 
E yi so Mara yi, koni e mi nɔ Mara igen minɲɛ, amasɔtɔ a yi xɔlɔ. Nanara, na yiren yi xili sa “Mara.” 
Yamaan yi lu Musa mafalɛ, e naxa, “Nxu xa nanse min?” 
Musa yi Alatala maxandi, Alatala yi wudina nde yita a ra, a naxan woli igeni. Igen yi ɲaxunɲɛ ayi. Alatala tɔnna nun sariyan soxi yamaan yii mɛnna nin, a e kɛɲaan fɛsɛfɛsɛ. 
A yi a fala, a naxa, “Xa ɛ Alatala xuiin namɛ ki faɲi, ɛ Ala, ɛ yi tinxinna liga a yɛɛ ra yi, xa ɛ a yamarine nun tɔnne birin suxu, n mi fitina fe yo rafɛ ɛ ma, n Misiran kaane ɲaxankataxi naxanye ra, amasɔtɔ Alatala nan n tan na, naxan ɛ rakɛndɛyama.” 
E yi so Elimi yi, tigi fu nun firin yi dɛnaxan yi e nun tugu bili tonge solofere. E yi daaxadeni tɔn mɛnni, igen dɛxɔn. 
