Yeremi.
6.
Bunyamin bɔnsɔnna muxune, ɛ gi! Ɛ keli Yerusalɛn yi! Ɛ xɔtaan fe Tekowa taani! Ɛ yɛngɛn taxamasenni te Beti-Hakeremi taani! Bayo, gbalo gbeen fama sa keli sogeteden kɔmɛnna ma, halagi magaxuxin na a ra. 
Siyon taan naxan tofan, a rayabu, n na raxɔrima nɛn! 
Sofa ganla fama a ma nɛn alo xuruse rabane nun e xuruseene, e yi e bubune ti a rabilinni, e birin yi lu e konna kantanɲɛ. 
E yi a fala, e naxa, “Ɛ keli, ɛ a yɛngɛ feni tɔn! Ɛ keli, en na a yɛngɛ yanyin nan na! Anu, sogen bata godo fɔlɔ. Ɲinbanna bata a li, nininne bata siga fɔlɔ iki. 
Nanara, ɛ keli, en na a yɛngɛ kɔɛɛn na. En sa a banxi faɲine kala.” 
Alatala Sɛnbɛn Birin Kanna ito nan falaxi, a naxa, “Ɛ wudine sɛgɛ, ɛ gbingbinne rate Yerusalɛn taan makantan yinna xɔn. Taani ito lan a kɛwanle yi saran a ra, bayo muxu ɲaxankatanxine bata gbo ayi taani. 
Fe ɲaxine minima taani ito yi alo igen minima xɔɲinna ra kii naxan yi. Fala yo mi mɛma a yi fɔ gbalo feene nun halagi feene. N na a tɔrɔn nun a furene nan tun toma n yɛtagi. 
Yerusalɛn kaane, ɛ a liga ɛ yeren ma, alogo n nama n masiga ɛ ra, n yi ɛ konna findi bɔxɔ rabeɲinxin na, muxe mi nɔɛ dɔxɛ dɛnaxan yi.” 
Alatala Sɛnbɛn Birin Kanna ito nan falaxi, a naxa, “E Isirayila yamaan muxu dɔnxɛne tongo ma nɛn alo manpa bogi tɔnsɔnne na makentun. Ɛ mɔn xa dangu ndee suxɛ alo se bogi malanne na xɛtɛ nakɔɔn yirena nde ma.” 
N falan tima nde xa? N na ndee rakolonma alogo e xa e tuli mati n na? Dɛnkɛlɛyatare tunle nan e ma, e mi nɔɛ falan mɛ. Alatalaa falan luxi nɛn e xa alo konbina, e mi e rafan fe yo toma a yi. 
Koni n tan bɔɲɛn bata rafe Alatalaa xɔlɔn na, n mi fa nɔɛ a ramarɛ. Ala naxa, “N ma xɔlɔn xuya diine ma kiraan xɔn, e nun foningen naxanye malanxi na yi. Xɛmɛne nun ɲaxanle birin suxuma nɛn e bode xɔn, e nun fonne nun muxu kɔbɔkɔbɔxine. 
E banxine yi findi muxu gbɛtɛye gbeene ra, e nun e xɛɛne nun e ɲaxanle, n na keli yamanan muxune xili ma waxatin naxan yi.” Alatalaa falan nan na ra. 
“Bayo keli muxudin ma han muxu gbeene, e birin kunfaxi e tɔnɔn nan xɔn. Keli nabiin ma han saraxaralina, e birin wulen falama. 
E mi n ma yamana furen dandanma e sɔbɛ ra. E luma a falɛ nɛn, e naxa, ‘Bɔɲɛ xunbenla! Bɔɲɛ xunbenla!’ Koni, bɔɲɛ xunbeli mi na. 
E yi lanma nɛn e yagi e xɔsi feene ra, koni, e mi yagima hali! E mi yagin yɛtɛɛn kolon! Nanara, naxanye faxama, e nun ne nan faxama. N na e kɛwanle saranma e ra nɛn, e yi bira bɔxɔni.” Alatalaa falan nan na ra. 
Alatala ito nan falaxi, a naxa, “Ɛ ti kirane xɔn, ɛ yi e mato. Ɛ maxɔdinna ti lan singe ra kirane fe ma, ɛ naxa, ‘Kira faɲin minɛn?’ Ɛ yi siga na xɔn. Ɛ matabuden sɔtɔma nɛn na yi ɛ niin xa. Koni ɛ yi a fala, ɛ naxa, ‘Nxu mi sigama na kiraan xɔn.’ 
N bata ɛ xun makantan muxune ti, n naxa, ‘Ɛ tuli mati xɔtaan xuiin na de!’ Koni, ɛ yi n yabi, ɛ naxa, ‘Nxu mi nxu tuli matima!’ 
Nanara, ɛ tan siyaan bonne, ɛ tuli mati! Ɛ birin xa a kolon feen naxan danguma e konni. 
Dunuɲa muxune, ɛ tuli mati! N tan nan gbalon nafama yamani ito xili ma, naxan findixi e miriyane saranna ra. Bayo e mi e tuli matixi n ma falane ra, e yi e mɛ n ma sariyan fan na. 
N hayun mundun wusulanna ma naxan kelixi Saba yamanani? Hanma se xiri ɲaxumɛn naxan kelixi yire makuyeni? Ɛ saraxa gan daxine mi n kɛnɛnxi, ɛ saraxane mi rafan n ma.” 
Nanara, Alatala ito nan falaxi, a naxa, “N gɛmɛne sama nɛn yamani ito yɛɛ ra, e sanne radinma naxanye ra, fafane nun e diine, e nun e dɔxɔ bodene nun e xɔyine, e birin yi bira halagini.” 
Alatala ito nan falaxi, a naxa, “Ganla fama nɛn keli sogeteden kɔmɛnna binni. Yama sɛnbɛmaan fama nɛn sa keli fɔ bɔxɔn danna ra. 
Xalimakunle nun tanbane e yii, e yɛɛ xɔdɔxɔ, e mi kininkinin. E xuiin gbo alo fɔxɔ igen xuina, e nɛma fama e soone fari. E yɛbaxin fama safa yɛɛn ma yɛngɛ so xinla ma, e fama ɛ tan Siyon kaane nan xili ma.” 
Yamaan naxa, “Nxu bata na feen xibarun mɛ, nxu sɛnbɛn yi ɲan. Kuisanna bata nxu suxu, a xɔlɛn luxi alo ɲaxanla dii barimatɔna. 
Ɛ nama mini taani siga burunna ra. Ɛ nama siga kirane xɔn, bayo yaxun nun a silanfanna kira yi. Gaxun yiren birin yi. 
N ma yamana, ɛ kasa bɛnbɛli dugin so sununi, ɛ ɛ sa xubeni, ɛ gbelegbele alo muxuna dii xɛmɛ kedenna na faxa, bayo naxan muxune birin halagima, na fa en natɛrɛnama nɛn. 
N bata i tan Yeremi dɔxɔ alogo i xa n ma yamaan kɛɲaan fɛsɛfɛsɛ, alo xabun naxan wuren matoma, alogo i xa e sigati kiin nakɔrɔsi, i yi a mato. 
E birin findixi muxu murutɛxi tengbesenxine nan na, nafigin naxanye xɔdɔxɔ alo wuren nun sulana. Kala tiine nan e birin na. 
Xabun tɛɛn nafema nɛn alogo tɛɛn xa yɔxɔn ba wureni, koni a katama wuren nasɛnsɛndeni fuun nin, bayo wuren gbiin mi tinma bɛ a yi. 
E luxi nɛn alo wure gbetin naxan lan a woli ayi, bayo Alatala bata a mɛ e ra.” 
