Esayi.
60.
Ɛ keli, ɛ yanban, amasɔtɔ ɛ kɛnɛnna bata fa. Alatalaa binyen bata te alo sogena, a dɛgɛma ɛ xun ma. 
Ɛ a mato, dimin bata sin bɔxɔn ma e nun dimin gbeen yamanane xun ma, koni Alatala bata mini kɛnɛnni ɛ tan xun ma, a binyen yi godo ɛ ma. 
Siyane sigan tima ɛ kɛnɛnni ɛ mayiyalanna yi kɛnɛnna fi mangane ma alo sogen tematɔna. 
Ɛ yɛɛ rakoɲin ɛ rabilinni: birin e malanma, e fama ɛ fɛma. Ɛ dii xɛmɛne fama sa keli yire makuyeni, ɛ dii tɛmɛne maxalima muxune yii kanke. 
Ɛ na a to, ɛ sɛwan gboma ayi nɛn, ɛ bɔɲɛn dinma nɛn sɛwani, ɛ ɲaxan, bayo fɔxɔ igen nafunle e xun sama ɛ ma nɛn, siyane nafunle yi fa ɛ ma. 
Ɲɔgɔmɛ kurune luma nɛn ɛ yamanan birin yi, Midiyan nun Efa bɔnsɔnne ɲɔgɔmɛ kɛndɛne. Muxune birin fama nɛn xɛmaan nun wusulanna ra ɛ xɔn sa keli Saba yamanani, e fa Alatalaa binyen naliyɛ. 
Kedari bɔnsɔnna xuruse kurune birin malanma nɛn ɛ konni, Nebayoti bɔnsɔnna xuruseene luma nɛn ɛ sagoni, e ba saraxa gan daxine ra n ma saraxa ganden fari, e yi rafan n ma. N yi a liga n ma banxi nɔrɔxin yi nɔrɔ han! 
Ndee ne ra naxanye tuganma alo kundana, alo ganban naxanye tuganma siga e tɛɛn ma? 
Ige tagi bɔxɔne yigi saxi n tan nin, Tarasisi kunkine sigama kunkin bonne yɛɛ ra, sa fa ɛ diine ra sa keli yire makuyeni e nun e gbeti fixɛn nun e xɛmana Alatalaa xinla fe ra, ɛ Ala, Isirayilaa Ala Sariɲanxina, naxan nɔrɔn fixi ɛ ma. 
Xɔɲɛne mɔn ɛ taan makantan yinna tima nɛn, e mangane yi findi ɛ walikɛne ra, bayo n na ɛ ɲaxankata nɛn n ma xɔlɔ gbeeni, koni n kininkininma nɛn ɛ ma n ma hinanni. 
Ɛ taan so dɛɛne luma nɛn nabixi habadan, e mi balanɲɛ kɔɛɛn na e mi balanɲɛ yanyin na, alogo siyane nafunle xa so ɛ konni, e nun e mangane nun e fɔxɔ ra birane. 
Bayo, siyaan nun yamanan naxanye mi walɛ ɛ tan xa, ne halagima nɛn. E raxɔrima nɛn fefe! 
Liban yamanan binyen fama nɛn ɛ konni, fɔfɔne nun gbinɲɛne nun xarinne birin alogo e xa fa n ma yire sariɲanxin nayabu, alogo n xa n san tiden binyen nagbo ayi. 
Ɛ ɲaxankata muxune diine fama nɛn, e fa e felen ɛ yɛtagi, muxun naxanye ɛ raɲaxuxi, ne birin yi fa e xinbi sin ɛ bun ma. E yi a fala ɛ ma, a “Alatalaa taana, Isirayilaa Ala Sariɲanxina taana, Siyon.” 
Ɛ yi rabeɲinxi, ɛ raɲaxu, muxu yo mi yi fa danguma ɛ konni. Iki, n xunna kenla fima ɛ ma nɛn habadan, n yi ɛ findi sɛwa xunna ra mayixɛtɛ nun mayixɛtɛne xa. 
Ɛ siyane nun e mangane nafunle donma nɛn, nayi, ɛ yi a kolon a n tan nan Alatala ra naxan ɛ rakisima, ɛ xunbamana, Yaxubaa Ala Sɛnbɛmana. 
N xɛmaan nafama nɛn ɛ ma sulan ɲɔxɔni, e nun wure gbetina wure fɔrɛn ɲɔxɔni. N sulan nafama ɛ ma nɛn wudin ɲɔxɔni, e nun wuren na gɛmɛn ɲɔxɔni. N yɛɛratine nun kuntigine fi ɛ ma naxanye bɔɲɛ xunbenla nun tinxinyaan nasoma. 
Gbalona fe mi fa mɛma ɛ yamanani, hanma kalana hanma halagina ɛ bɔxɔn danne ra, ɛ yi ɛ taan makantan yinna xili sa “Marakisina,” ɛ yi ɛ taan so dɛɛne xili sa “Tantunna.” 
Sogen xa mi fa findima kɛnɛnna ra ɛ xa yanyin na, hanma kike dɛgɛna kɔɛɛn na, koni Alatala nan fa findima kɛnɛnna ra ɛ xa habadan, ɛ Ala yi findi ɛ binyen na. 
Sogen mi fa birama ɛ konni sɔnɔn, kiken mi fa godoma ɛ konni, bayo Alatala nan findima kɛnɛnna ra ɛ xa habadan ɛ sunu lɔxɔne yi ɲan. 
Nayi, tinxin muxune nan tun fa luma ɛ yamanani, yamanan findima nɛn e gbeen na habadan. E tan findima nɛn n ma sansi sonla ra, n naxan sixi n yiine ra, alogo e xa n ma binyen makɛnɛn. 
Naxan xurun ɛ tagi, na muxu wuli keden naminima nɛn, muxudina ɛ tagi, na bɔnsɔnna yi findi siya sɛnbɛmaan na. N tan Alatala, n na feene rabama nɛn mafurɛn, e waxatin na a li. 
