Hose.
2.
“Koni, Isirayila kaane fama wuyadeni ayi nɛn alo baan mɛɲɛnsinna naxan mi ligɛ, a mi yatɛ. A yi a falama e xa mɛnna nin, a naxa, ‘N ma yamaan mi ɛ ra!’ Koni e fa xili bama nɛn mɛnni, ‘Habadan Alaa diine.’ ” 
Yuda bɔnsɔnna nun Isirayila bɔnsɔnna e malanma nɛn, e kuntigi keden sugandi. E minima nɛn yamana gbɛtɛ yi, amasɔtɔ Ala yamaan na sabati lɔxɔn naxan yi, lɔxɔ gbeen nan na ra. 
Ɛ a fala ɛ tadane ma, “Alaa Yamana” e nun ɛ magilɛne, “Alaa Rafan Muxune!” 
Ɛ ɛ nga Isirayila maxadi, ɛ a maxadi, amasɔtɔ n ma ɲaxalan mi fa a ra, a xɛmɛ mi fa n na! A xa yalunde maxidi seene ba a yɛtagin ma, a yanga maxidi seene ba a xiɲɛ longonna ra. 
Xanamu, n na a ragelima nɛn, n yi a lu alo a bari lɔxɔni. N yi a lu alo tonbonna, n yi a findi bɔxɔ xaren na, n yi a faxa ige xɔnla ma. 
N mi kininkininɲɛ a diine ma, amasɔtɔ yalunde diin nan e ra. 
E nga yalunyaan liga nɛn, a yi e sɔtɔ, a a yɛtɛ rayagi, amasɔtɔ a a fala nɛn: “N birama nɛn suxurene fɔxɔ ra, naxanye n ma donseen nun n ma min igen soma n yii, e nun n ma yɛxɛɛ xabe dugin nun n ma taa dugina, e nun n ma turen nun n ma minsena.” 
Nanara, n na a kiraan nafaxama nɛn ɲanle ra n yi a rabilin yinna ra, alogo a nama fa a kiraan to. 
A sigama nɛn a yangane fɔxɔ ra, koni a mi e liyɛ. A e fenma nɛn, koni a mi e toɛ. Na xanbi ra, a a falama nɛn: “N xɛtɛma nɛn n ma xɛmɛn fɛma alo a fɔlɔni, amasɔtɔ n yi sɛwani mɛnni dangu iki ra.” 
A mi a kolon a n tan nan balon soma a yii, e nun minseen nun turena. N tan nan gbetin nun xɛmaan soma a yii fonisireyani, a yi e findi waliseen na Baali suxuren xa. 
Nanara, a balon nun minse bogin na mɔ, n na ba a yii. N na n ma yɛxɛɛ xabe dugin nun n ma taa dugin ba a yii naxanye yi lan e yi a ba a ragelixi. 
Iki n na a yagin naminima nɛn kɛnɛnni a yangane yɛɛ xɔri, muxu yo mi a bɛ n yii. 
N yi a sɛwan birin dan, a sanle, a kike nɛnɛne, a Matabu Lɔxɔne nun a binya lɔxɔne birin. 
N na a bogise binle nun a xɔdɛ binle kalama nɛn, a yi a falan naxanye ma, a naxa, “N saren ni itoe ra n yangane naxanye soxi n yii!” N ne findima fɔtɔnna ra nɛn, burunna subene yi e kala. 
Ala naxa, “N na a fe ɲaxin saranma a ra nɛn lɔxɔne fe ra a wusulanna gan Baali suxurene xa naxanye ma. A yi a maxidi a yiirasone nun a tunlasone yi, a siga a suxurene fɛma, a ɲinan n tan ma.” Alatalaa falan nan na ra. 
Nanara, n na a mabandunma nɛn, n yi a xali tonbonni, n fala faɲin ti a xa. 
N mɔn a bogise bili langane raxɛtɛma a ma nɛn mɛnni. Akori mɛrɛmɛrɛn yi findi yigin na. Isirayila sigin sama nɛn mɛnni alo a dii ɲɔrɛ waxatini, alo a keli Misiran yamanani lɔxɔn naxan yi. 
Na lɔxɔni, Alatalaa falan ni ito ra, a naxa, “I n xilima nɛn: ‘N ma xɛmɛna!’ I mi fa n xilima fa fala ‘N kanna, Baali.’ 
N Baali suxurene xinle bama nɛn i dɛ, alogo e xinle nama fa fala. 
Na lɔxɔni, n layirin tongoma nɛn e nun burunna subene tagi, e nun xɔline nun bubuseene. N xanla nun silanfanna nun yɛngɛn bama nɛn bɔxɔn ma, n ma yamaan yi e sa bɔɲɛ xunbenli. 
N findima nɛn i ya xɛmɛn na habadan, n findi i ya xɛmɛn na tinxinna nun sariya kɛndɛn nun hinanna nun kininkininni. 
N findima nɛn i ya xɛmɛn na lannayani, i yi Alatala kolon.” 
Alatalaa falan ni ito ra, a naxa, “Na lɔxɔni, n ni i ya maxandin yabima nɛn, koren yi tule igen nagodo bɔxɔn ma. 
Bɔxɔn yi balon nun minse bogin nun turen namini. Ne yi Yɛsɛreli makone fan. 
N na Isirayila rasabatima nɛn bɔxɔn ma n yɛtɛ xa. N yi naxan ma fa fala ‘Kininkinintarena’ n kininkininma a ma nɛn. N yi naxan ma a ‘Kantarena.’ N na falama nɛn, n naxa, ‘N ma yamaan nan ɛ ra!’ Ne yi n yabi, e naxa, ‘N ma Ala.’ ” 
