Yuba.
33.
Elihu mɔn yi a fala Yuba xa, a naxa, “Yuba, iki i tuli mati n ma falane ra, i tuli mati n ma falane ra ki faɲi. 
N nan n dɛni bima, n falan ti i xa. 
N ma falane n ma bɔɲɛ faɲiyaan nan makɛnɛnma, n na n ma kolonna ɲɔndin nan falama i xa. 
Alaa Nii Sariɲanxin nan n daxi, Ala Sɛnbɛ Kanna niiraxinla nan niin biraxi n yi. 
N yabi, xa i nɔɛ, i yitɔn, i fa n yabi n yɛtagi. 
En birin lan Ala yɛtagi, n fan baxi bɛndɛn nin. 
Nayi, i nama gaxu n tan yɛɛ ra, n mi i ɲaxankatama.” 
“Koni, i fala xuiin mɔn n tunla ma, n bata i ya falane mɛ dɔxɔ wuyaxi, 
i naxa, ‘Fɛ yo mi n na, murutɛde mi n na Ala ma. N sariɲan, hakɛ mi n ma. 
Anu, Ala mɔn fɛɛn toma n na, a n yatɛxi a yaxun na. 
A n sanne sama kutun na, a yɛɛn tixi n sigati kiin birin na.’ ” 
“Koni, na feen ma, n xa a fala i xa, ɲɔndi mi i xa, amasɔtɔ Ala dangu adamadiin birin na. 
Nanfera i a matandima, a to mi a dɛntɛgɛma i xa? 
Anu, Ala falan tima muxune xa kii wuyaxi, koni e mi e tuli matima a ra. 
A falan tiin muxune xa xiyene nun fe toni kɔɛɛn na. Xixɔli gbeen na dangu muxune ma, e nɛma saxi e sadene ma, 
nayi, Ala yi feene yita muxune ra, a yi e rakolon, 
alogo a xa muxune ba e wali ɲaxine yi, a yi e ratanga wason ma. 
Nayi, Ala muxun niin natangama nɛn gaburun ma, a yi a rakisi laxira yi.” 
“Ala mɔn muxun natɔrɔnma tɔrɔn na, naxan a rakankanma a sadeni, a xɔnne yi lu a xɔlɛ. 
Nayi, donseen yi raɲaxu a ma, hali donse ɲaxumɛne. 
A yi doyen mafurɛn, a yi xɔsi, han a xɔnna naxanye mi yi toma, ne yi mini kɛnɛnni. 
A yi maso gaburun na, a niin yi so saya malekane yii.” 
“Koni, na yi lan xa Alaa malekana nde fa a fɛma, naxan findɛ tagi yitɔn keden peen na wuli kedenna yɛ, a kira tinxinxin yita a ra. 
Malekan yi kininkinin a ma, a naxa, ‘Ala, i nama tin a xa godo gaburun na, n bata a xunbaan sɔtɔ.’ 
Nayi, na muxun fatin mɔn yi a dii ɲɔrɛ sɛnbɛn sɔtɔ, a mɔn yi sɛnbɛn sɔtɔ alo a foninge waxatina. 
Nayi, na muxun na falan ti Ala xa, a yi a yabi, a yi fa gbelegbelɛ Ala yɛtagi sɛwani, amasɔtɔ Ala bata a tinxinyaan saren fi a ma. 
A luma sigin sɛ nɛn yamaan yɛtagi, a naxa, ‘N yulubin tongo nɛn, n yi sariyan kala, koni Ala mi na saranxi n na. 
Ala bata n niin natanga gaburun ma, n luma nɛn kɛnɛnna nin.’ ” 
“Ala na birin ligama, a ligama nɛn sanɲa ma wuyaxi muxune xa, 
alogo a xa e niin natanga gaburun ma, alogo e xa lu e nii ra kɛnɛnni.” 
“Yuba, i tuli mati n na ki faɲi! I dundu, n xa falan ti i xa. 
N yabi, xa falana nde i xɔn, falan ti, amasɔtɔ n waxi i ya tinxinyaan to feni. 
Xanamu, i tan nan lan i tuli mati n na, i dundu, n xa i xaran fekolonna ma.” 
