Esayi.
37.
Manga Xesekiya to na mɛ, a yi a dugine yibɔ a ma, a kasa bɛnbɛli dugin nagodo a ma sununi, a siga Alatala Batu Banxini. 
A yi Eliyakimi rasiga, mangana banxi kuntigina e nun Sebena, sɛbɛli tiina e nun saraxarali fonne, kasa bɛnbɛli dugin nagodoxi e ma sununi siga Nabi Esayi konni, Amɔsi a dii xɛmɛna. 
E yi a fala nabiin xa, e naxa, “Xesekiya naxa iki: ‘Kɔntɔfinla nun tɔrɔn nun yagi lɔxɔn nan to ra nxu xa, diin bari waxatin bata a li, koni fanga mi a nga ra a yi a bari. 
Alatala, i ya Ala bata Asiriya sofa kuntigina falane birin namɛ, naxan kari a rafaxi habadan Alatala konbideni. Xa Ala tin, Alatala, i ya Ala a ɲaxankatama nɛn a falane fe ra a naxanye tixi. Nayi, i tan Esayi xa Ala maxandi yama dɔnxɛna fe ra.’ ” 
Manga Xesekiyaa xɛrane to siga Esayi fɛma, 
Esayi yi a fala e xa, a naxa, “Ɛ ito nan falama ɛ kanna xa, ɛ naxa, ‘Alatala ito nan falaxi, a naxa: I falan naxanye mɛxi i nama gaxu ne fe ra, Asiriya mangana walikɛne n nayelefu falan naxanye tixi. 
N xaxinla nde rasoma a yi nɛn, a na xibarun mɛ waxatin naxan yi, a xɛtɛma nɛn a yamanani. N yi sa a faxa silanfanna ra mɛnni.’ ” 
Asiriya sofa kuntigin yi a mɛ a kanna bata yi keli Lakisi taani siga Libina yɛngɛdeni, a fa a li mɛnna nin. 
Nayi, Asiriya mangan yi a mɛ a Misiran mangan Tirihaka, Kusi kaan fama a yɛngɛdeni. A na fe mɛxina, a yi xɛrane rasiga Xesekiya ma, a naxa, 
“Ɛ sa ito fala Yuda mangan Xesekiya xa, ɛ naxa, ‘I laxi i ya Ala ra ɲaxi ra, i yengi a ma a nɔɛ nɛn n tan Asiriya mangani kalɛ Yerusalɛn yɛngɛdeni. I nama tin Ala yi i mayenden. 
I bata a mɛ Asiriya mangane feen naxanye ligaxi yamanan bonne ra, e e raxɔrixi kii naxan yi. I yengi a ma a i xunbɛ nɛn na ma ba? 
N benbane siyaan naxanye alane raxɔri, ne e xunba nɛn ba, Gosan nun Xarani nun Resefi yamanane, e nun Eden kaan naxanye Telasara taani? 
Manga Xamata nun Manga Arapada nun Sefarawayimi taa mangana hanma Hena, hanma Iwa, ne mangane minɛn yi?’ ” 
Xesekiya yi kɛdi sɛbɛxin nasuxu xɛrane yii, a yi a xaran. Na xanbi ra, a te Alatala Batu Banxini, a sa kɛdin sa Alatala yɛtagi. 
Xesekiya yi Alatala maxandi, a naxa, 
“Alatala Sɛnbɛn Birin Kanna, Isirayilaa Ala, naxan dɔxi maleka sawurane tagi! I tan Ala keden peen nan bɔxɔ xɔnna mangayane birin xun na, i tan nan bɔxɔn nun kuyen daxi. 
Alatala, i tuli mati n na, i n xuiin namɛ. Alatala, i yɛɛne rabi, i n mato. I Sɛnakɛribi a falani itoe birin namɛ, a sofa kuntigin naxanye rafaxi habadan Ala konbideni. 
Alatala, ɲɔndin na a ra! Asiriya Mangan bata siyane raxɔri, a yi e bɔxɔne kala. 
E bata e alane woli tɛɛni, bayo Ala mi yi e ra nun mumɛ, muxune yii funfune nan yi e ra, wudine nun gɛmɛ masolixine nan tun yi e ra. 
Iki, Alatala, nxɔ Ala! Nxu xunba Sɛnakɛribi yii, alogo bɔxɔ xɔnna yamanane birin xa a kolon a i tan keden peen nan Ala ra, Alatala!” 
Nayi, Esayi, Amɔsi a dii xɛmɛn yi xɛraan nasiga a faladeni Xesekiya xa, a naxa, “Isirayilaa Ala, Alatala ito nan falaxi, a naxa: N bata i ya maxandi xuiin mɛ i naxan tixi n ma Sɛnakɛribi a fe yi, Asiriya mangana. 
Alatala falani ito nan tixi Sɛnakɛribi xili ma, a naxa, ‘Siyon taa faɲin bata i raɲaxu, a i magelema. Yerusalɛn kaane e xunna fitifitima i xanbi ra. 
I nde konbixi i a rayelefu? I xuini texi nde xili ma? I bata i yɛɛne rate kore Isirayilaa Ala Sariɲanxin xili ma! 
Fata i ya xɛrane ra, n tan Marigina, i bata n konbi. I yi a fala, i naxa, “N ma wontoro wuyaxine xɔn, n bata te geyane xuntagi, Liban yamanan danne ra. N na a wudi kuyene sɛgɛma nɛn, e nun a suman wudi faɲi faɲine. N sa a xuntagin naɲanna li e nun a fɔtɔn faɲina. 
N bata xɔɲinne ge yamana gbɛtɛne yi, n yi e igen min. N Misiran baa igene birin xɔrima nɛn n na siga a xili ma waxatin naxan yi.” 
Koni, i tan Sɛnakɛribi, i mi a kolon a n feni itoe yɛlanxi nɛn to mi na ra? N yi e yitɔn xabu waxati danguxine. Iki, n bata yamarin fi, a rakamali, i xa taa makantanxine lu kalaxi alo gɛmɛ malanxine. 
E muxune sɛnbɛ mi na, e gaxuxi, e yagixi. E bata lu alo xɛɛ ma sɛxɛne alo se sonle, alo sɛxɛn fanyen ma naxan xarama benun a xa gbo. 
Koni, n na a kolon, i na dɔxɔ, i na mini, i na so, i na xɔlɔ n xili ma. 
I bata xɔlɔ n xili ma, n yi i konbi ti xuiin mɛ. Nanara, n nan n ma wuren birama nɛn i ɲɔɛni n yi n ma karafen bira i dɛ kidine yi. I faxi kiraan naxan xɔn n yi i raxɛtɛ na xɔn.’ 
Ala ito nan falaxi i tan Xesekiya xa, a naxa, ‘Ito xa findi taxamasenna ra i xa: Bogiseen naxanye solixi e yɛtɛ ma, ɛ bata ne don ɲɛɛni ito ra, na nan mɔn ligama ɲɛɛ famatɔni, koni ɲɛɛ saxandeni, ɛ seen sima nɛn, ɛ yi a xaba, ɛ yi manpa binle si, ɛ yi e bogine don. 
Yuda bɔnsɔnna muxu dɔnxɛn naxanye na lu, ne mɔn e salenne raminima nɛn alo wudina, e bogi. 
A dɔnxɛne minima nɛn Yerusalɛn yi, a dɔnxɛne luma nɛn e nii ra Siyon geyane yi. Alatala Sɛnbɛn Birin Kanna na nan ligama a xanuntenyani.’ ” 
Nanara, Alatala ito nan falaxi Asiriya Mangan ma iki, a naxa, “A mi soɛ taani ito yi mumɛ! A mi xalimakuli wolɛ be yi. A mi makantan wure lefa tima a xa. A mi gbingbin natema a xili ma.” 
Alatalaa falan ni ito ra. A naxa, “A faxi kiraan naxan xɔn a xɛtɛma nɛn na xɔn. A mi soɛ taani ito yi mumɛ. 
N taani ito makantanma nɛn, n yi a rakisi, n tan ma fe ra e nun Dawuda a fe ra, n ma walikɛna.” 
Na xanbi ra, Alatalaa malekan yi mini, a muxu wuli kɛmɛ tonge solomasɛxɛ wuli suulun faxa Asiriya kaane ganli. Yamaan to keli xɔtɔnni, e yi e binbine to. 
Nayi, Asiriya mangan Sɛnakɛribi yi a ganla rakeli, a xɛtɛ Niniwa yi. 
Lɔxɔna nde, Sɛnakɛribi yi xinbi sinxi a ala Nisiroki batu banxini a batudeni, a dii xɛmɛne Adarameleki nun Sareseri yi a faxa silanfanna ra, e yi e gi siga Ararati yamanani. A dii Esaraxadon yi dɔxɔ a ɲɔxɔni. 
